**KÖZZÉTÉTEL: 2022. MÁJUS 9-én 10:00h**

**Íme az elektromosítás új, izgalmas állomása: a Ford Pro bemutatja a vadonatúj, tisztán elektromos hajtású E-Transit Custom modellt**

* A Ford Pro egyre nagyobb lendülettel halad az elektromos hajtások bevezetésében: megérkezett a vadonatúj Ford E-Transit Custom, az európai piac legkelendőbb haszonjármű-családjának legújabb, tisztán elektromos hajtású modellje
* A Ford Pro átfogó szoftver- és szolgáltatásrendszerének támogatásával az E-Transit páratlan felhasználói élményt és maximális produktivitást ígér
* Nincs szükség kompromisszumokra: 380 km hatótávolság, teljes értékű vontatási képesség, egyenáramú gyorstöltési lehetőség, valamint egyedülálló ProPower Onboard funkció
* További részletek szeptemberben várhatók az autóról, amit 2023-ban kezdenek gyártani a Ford Otosan megújult törökországi Kocaeli üzemében

**DUNTON, Egyesült Királyság, 2022. május 9.** – A Ford újabb jelentős állomáshoz érkezett az elektromos hajtások bevezetésében: a Ford Pro ma bemutatta a vadonatúj, tisztán elektromos hajtású E-Transit Custom modellt.

Röviddel azután, hogy idén márciusban megkezdődött az elektromos E-Transit gyártása (elsőként abból a négy, tisztán elektromos hajtású haszonjárműből, amelyeket 2024-ig vezet be a Ford Pro), már itt is van az E-Transit Custom, amit arra terveztek, hogy új mércét állítson az európai egytonnás áruszállítók szegmensében, és hasznos segítségére legyen a vállalatoknak, hogy egyszerűen válthassanak elektromos járműflottákra.

Az európai piac legkelendőbb haszonjármű-családjának1,2 legújabb, tisztán elektromos hajtású modelljét az alapoktól tervezték újra, hogy tökéletesen beleilleszkedjen a Ford Pro termelékenységfokozó, értéknövelő szolgáltatásainak rendszerébe. A Ford Pro megoldásai egyesítik a haszonjárművek számára kifejlesztett szoftveres, töltési, szerviz- és finanszírozási lehetőségeket, egyetlen átfogó platformot kínálva az ügyfeleknek járműveik üzemidejének növelésére és működési költségeik csökkentésére.

A Ford Pro elektromos modellkínálatának legújabb tagja fontos szerepet játszik majd abban, hogy európai tevékenységeiben a Ford 2035-re elérje a karbonsemlegességet, és teljes járműértékesítésében elérje a zéró károsanyag-kibocsátást.

Az E-Transit Custom vásárlóinak nem kell kompromisszumokat kötniük, hiszen az autó akár 380 km hatótávolságot3, egyenáramú gyorstöltési lehetőséget és teljes értékű vontatási képességet kínál – nem beszélve új, dinamikus stílusáról. Ráadásul az új modell kifinomult konnektivitásával és az ebből adódó folyamatos kapcsolattartással a Ford Pro még magasabb szintre emeli a flották produktivitását.

“Igazi vízválasztó ez az európai haszonjármű-flották üzemeltetőinek, a Ford Pro számára pedig egy újabb hatalmas eredmény,” nyilatkozta Hans Schep, a Ford Pro Europe igazgatója. „A kontinens legkelendőbb áruszállítója immár tisztán elektromos hajtással működik, és – a Ford Pro egyedülálló, egyetlen helyen elérhető produktivitás-fokozó szolgáltatásainak köszönhetően – szinte felbecsülhetetlenek azok az előnyök, amit ez az autó jelent majd az európai üzleti életben.”

**Mindig rendelkezésre álló elektromos áramforrás**

Az E-Transit Custom használati értékét nagyban növelik azok a fejlesztések, amelyek az áruszállítók felhasználóinak visszajelzései alapján születtek; ilyen például a ProPower Onboard rendszer, aminek segítségével a jármű áramforrásként is használható az elektromos kéziszerszámok, a világítótestek és egyéb eszközök működtetéséhez.

Bár külső megjelenése rendkívül látványos, az E-Transit Custom kemény munkagép, és minden vállalat büszke lehet arra, hogy egy ilyen megbízható munkatársra lelt. Kiegyensúlyozott arányaival, magabiztos kiállásával és teljes egészében LED-technológiájú világításával az autó új, karakteres dizájn-irányzatot vezet be az egytonnás szegmensben.

A Ford nemrégiben jelentette be, hogy a Transit kínálatában hamarosan négy új, tisztán elektromos hajtású modell jelenik meg: a Transit Custom és a Transit Courier áruszállítók, illetve a Tourneo Custom és a Tourneo Courier személyszállítók.

Az elektromos E-Transit Custom gyártása 2023 második felében kezdődik, és az új modell érkeztével a Transit Custom európai kínálata minden eddiginél sokszínűbbé válik majd. További részletek idén szeptemberben várhatók az autóról.

A Transit Custom összes változatát a Ford törökországi vegyesvállalata, a Ford Otosan készíti majd a Kocaeli üzemben, a Transit európai gyártási központjában, amit (mint a [Ford Otosan egy korábbi közleményéből kiderült](https://media.ford.com/content/fordmedia/feu/en/news/2021/03/16/next-generation-ford-transit-custom-all-electric-coming-in-2023-.html)), 2 milliárd eurós beruházással készítettek fel erre a feladatra. A Ford ambiciózus járművillamosítási tervének támogatására a [Ford, az SK On Co., Ltd. és a Koç Holding](https://media.ford.com/content/fordmedia/feu/en/news/2022/03/14/battery.html) szándéknyilatkozatot írtak alá Európa egyik legnagyobb, haszonjármű-akkumulátorokat gyártó üzemének felépítéséről. A termelés az évtized közepén indulhat, és az éves kapacitás elérheti 30-45 gigawattórát.

# # #

1 Ausztria, Belgium, Nagy-Britannia, Cseh Köztársaság, Dánia, Finnország, Franciaország, Németország, Görögország, Magyarország, Írország, Olaszország, Hollandia, Norvégia, Lengyelország, Portugália, Spanyolország, Románia, Svédország, Svájc, Törökország.

2 A S&P Global 2021-es újautó-regisztrációs adatai alapján.

3 A hivatalos, homologizált energiafogyasztási adatokat az értékesítés megkezdéséhez közelebbi időpontban teszi közzé a Ford. Tervezett hatótávolság és töltési idő a gyártó által mért tesztértékek és a WLTP vezetési ciklus szerinti számítások alapján. A tényleges hatótávolságot olyan tényezők is befolyásolhatják, mint a külső körülmények, a vezetési stílus, a jármű állapota, a lítiumion akkumulátor kora és állapota.

Az üzemanyag/energiafogyasztási, CO₂-kibocsátási és az elektromos üzemmódban megtehető hatótávolság WLTP mérés szerinti adatait az Európai Unió 715/2007/EC számú szabványa által előírt technikai kívánalmak és műszaki adatok alapján, illetve a legfrissebb 2017/1151 direktíva alapján regisztrálták. Az alkalmazott, szabványos tesztelési eljárások lehetővé teszik a különböző járműfajták és gyártmányok összehasonlítását.

***A Ford Motor Company***

*A Ford Motor Company (NYSE: F) globális vállalat, amelynek központja a Michigan állambeli Dearborn. A vállalat elkötelezetten dolgozik egy jobb világ megteremtésén, ahol minden ember szabadon mozoghat, és megvalósíthatja álmait. A vállalat Ford+ terve a növekedés és az értékteremtés érdekében hatásosan ötvözi a Ford már meglévő erősségeit, új képességeit és az ügyfelekkel fenntartott állandó kapcsolatot, hogy még teljesebb élményeket nyújthasson vásárlóinak, elmélyítve márkahűségüket. A vállalat tevékenységi köre felöleli a hálózatba kapcsolt, egyre inkább elektromos hajtású személy- és haszonjárművek, vagyis a Ford személyautók, haszongépjárművek, városi terepjárók (SUV), valamint a Lincoln luxusautók tervezését, gyártását, értékesítését, és a velük kapcsolatos szolgáltatások biztosítását. A Ford vezető szerepre törekszik az elektromos autók, a mobilitási megoldások – ezen belül az önvezető járművek –, valamint a konnektivitási szolgáltatások területén, emellett pedig a Ford Motor Credit Company révén pénzügyi szolgáltatásokat is nyújt. A Ford mintegy 183.000 embert foglalkoztat világszerte. Amennyiben több információra van szüksége a Fordról, termékeiről vagy a Ford Motor Credit Company vállalatról, kérjük, keresse fel a* [*www.corporate.ford.com*](http://www.corporate.ford.com) *vagy a* [*www.ford.hu*](http://www.ford.hu) *honlapot.*

*A saját tulajdonú vállalatokban körülbelül 41.000 alkalmazottat, az összevont, illetve nem összevont közös vállalkozásokkal együtt pedig mintegy 55.000 embert foglalkoztató* ***Ford Európa*** *felel a Ford márkához tartozó autók gyártásáért, értékesítéséért és karbantartásáért Európa 50 piacán. A Ford Motor Credit Company mellett a Ford Európa üzleti tevékenysége magában foglalja a Ford Ügyfélszolgálat és 14 gyártóüzem (10 saját tulajdonú vagy összevont közös vállalat és 4 nem összevont közös vállalkozás) működtetését. Az első Ford autókat 1903-ban szállították Európába – ugyanabban az évben, amikor a Ford Motor Companyt alapították. Az európai gyártás 1911-ben indult meg.*

|  |  |  |
| --- | --- | --- |
| **Sajtókapcsolat:** | Györke Orsolya |   |
|  | **Ford Közép- és Kelet-****Európai Értékesítő Kft.**2000 Szentendre Galamb J. 3. |  |
|  | Tel: +36 26 802802 |  |